
Szád-horony kialakítású hegoldatos karima szivárgásának vizsgálata végeselemes analízissel

A földfelszín feletti anyagáramlást csővezetékeken keresztül biztosítják az ipar számos területén. A kör keresztmetszetű csővezetékek oldható csatlakozásánál gyakran használt alkatrészek a karimák. A karimás kötések megfelelősége a szilárdsági szempontok mellett kiterjed a szivárgással kapcsolatos paraméterekre is. Az ipari alkalmazások során - kiemelt tekintettel a vegyiparra, azon belül is a veszélyes anyagok kezelésére - a kötés szivárgásmentessége alapkövetelmény. Ebből kifolyólag az elmúlt évszázadban és a századforduló óta eltelt időben fokozott figyelmet fordítottak a szivárgások okainak vizsgálatára. Emellett folyamatosan finomították a kötések megtervezéséhez és ellenőrzéséhez használt szabványokat. Az elmúlt két évtizedben a számítástechnika fejlődésével előtérbe kerültek a szimulációs szoftverekkel történő vizsgálatok. A karimás kötések típusai közül kisebb hangsúlyt fektettek a szád-horony csatlakozófelületű karimák szivárgásának vizsgálatára. Erre tekintettel vizsgálataim során végeselemes szimulációk segítségével vizsgáltam ezeknek a hegtoldatos, szád-horony kialakítású karimás kötéseknek a tömítettségét különböző terhelési esetekben.
A kutatásaim során az MSZ EN 13445-3 szabvány G melléklete alapján kiszámítottam az általam felvázolt terhelési esetekhez tartozó paramétereket. Az eredmények alapján tengelyszimmetrikus végeselemes szimulációkat futtattam a Marc Mentat® végeselemes szoftver segítségével.
Az eredményeket a tömítésben és a tömítés felületén ébredő feszültségekre fókuszálva gyűjtöttem össze. A tömítésben ébredő maximális feszültségek alapján megállapítottam, hogy a hőmérsékleti terhelés hatására bekövetkező lineáris hőtágulás nagy mértékben befolyásolja a tömítés összenyomódását. Emellett a tömítés felületén radiális irányban kirajzoltattam a feszültség lefutási görbéket az egyes terhelési esetekben. A görbék vizsgálata után azt a következtetést vontam le, hogy a szabványi számításokkal elért csavarerők a szabvány ajánlásait figyelembe véve elegendőnek bizonyulnak a szabvány számításai által támasztott követelményeknek. A tömítés egész szélességére vonatkozóan átlagosan nagyobb összeszorító feszültség érhető el, mint a tömítéshez szükséges minimális összenyomó feszültség értéke. 



